**«Аан дойдуну уларыппыт биир күн», 9 «а» кылааска аһаҕас кылаас чааhын сценарийа**

Кылаас чааhын сыала: Үөрэнээччилэри космоска суолу арыйбыт бастакы учуонайдары кытта, бастакы космонавтар биографияларын кытта билиhиннэрии, космонавтика историятын үөрэтии

Былаана : 1. К.Э.Циолковскай

2. С.П.Королев

3. Ю.А. Гагарин үрдэллэрэ

4. Москва устун экскурсия

5. Дүпсүннээҕи космонавтика музейа

6. Ыалдьыттарбыт кэпсээннэрэ

**Ыытааччы:** Бу дьыл муус устар ый 12 күнүгэр киhи – аймах космоhы баhылаабыта оруобуна үйэ аҥарын туолар үбүлүөйдээх күнэ. Бастакы космонавт кимий диэтэххэ оҕолуун – улаханныын бары билэллэр – Юрий Гагарин…Манна эбии билиибит тутах. Урукку көлүөнэ оҕолор халлаан куйаарын үөрэппит бастакы учуонайдары, космическай ракетаны айбыт конструктордары, космонавтары ааҕа билэллэр эбит. Үбүлүөйүнэн сибээстээн киhи – аймах сайдыытын биир чулуу арыйыытын – космоhы баhылааhын историятын сэгэтэн көрүөҕуҥ, билиибитин – көрүүбүтүн хаҥатыаҕыҥ. Бүгүҥҥү кылааспыт чааhын күндү ыалдьыттара – Анна Филаретовна Дьячковская, Владимир Алексеевич Цыпандин.

**1 оҕо**: Космонавтика айбыт аҕата – аэродинамика, ракетодинамика уобалаhыгар биллиилээх учуонай Константин Эдуардович Циолковскай (1857 – 1935 сс) буолар. Кини оҕо эрдэҕиттэн дьүлэй эбит. 14 саастааҕар бэйэтэ ааҕа үөрэммит. 1879 с. учуутал үөрэҕэр экстернатынан туттарсан үөрэнэ киирбит. 1892 сыллаахтан үлэтин Калугаҕа математика, физика учууталынан ананан саҕалаабыт. Планеталар икки ардылрыгар сырыыга ракетаны туттуу теориятын аан бастакынан айбыта, космонавтика уонна ракета тутуутун теориятын үөрэппитэ. Кини үөрэҕин кэлин конструктордар космическай хараабыллары тутууга элбэхтик туhаммыттара.

**2 оҕо:** Сергей Павлович Королев – Циолковскай теориятын аан бастаан олоххо киллэрбит конструктор. Олох эдэриттэн авиациянан, космонавтиканан үлүһүйбүтэ. Авиационнай промышленноска үлэлии-үлэлии Бауман аатынан Москватааҕы үрдүкү техническай училищены бүтэрбитэ. 1931с. Москваҕа реактивнай хамсааhыны үөрэтэр учуонайдар бөлөхтөрүн тэрийбитэ. Бу бөлөҕү бастакы научнай-чинчийэр, опытно – конструкторскай тэрилтэ диэххэ сэп. ГИРД -09 диэн ааттаах бастакы жидкостнай ракетаны бу бөлөх айбыта. Бу арыйыы кэнниттэн Радиоактивнай научнай-чинчийэр институтка айымньылаах үлэ саҕаланар. УАДС кэмигэр Королев бойобуой самолеттары тутууга үлэлээбитэ. Сэрии кэнниттэн ракетно-космическай ситимнэри үөрэтэр конструкторскай бюроны салайбыта. «Восток», «Восход» хараабыллар салайар бастакы искусственнай сир аргыстарын, «Луна», «Марс», «Венера» планеталар икки ардыларынааҕы станциялары айбыттара.

**3 оҕо:** Королев бөлөҕө айбыт бастакы космическай аппарата хайдах этэй? Бу -58 см диаметрдаах, 83,6 кг ыйааhыннаах шар этэ. 4 антенна нөҥүө (саамай уhуннара 2,9 м) спутниктан информация кэлэрэ: бип, бип, бип…Сир таhынааҕы орбитаҕа спутник 92 суукка эргийбитэ. Атмосфера тас хаҕын плотноhын, радиосигналлар атмосфераҕа тарҕаныыларын үөрэппитэ.

**4 оҕо:** 1957 с. сэтинньи 3 күнүгэр аан бастакы биологическай пассажирдаах спутник космоска тахсыбыта. Лайка диэн ааттаах ыты анал герметическай контейнерга олордон спутникка укпуттара. Спутник научнай мээрэйдиир аппаратуралаах этэ. Төһө да эксперимент табыллыбатаҕын иhин, көтүү кэмигэр хомуйуллубут матырыйааллар тыыннаах организм космоска хайдах туруктанарын туhунан бастакы түмүктэр оноhуллубуттара. Бу наhаа наадалаах матырыйаал этэ. Киhи космоска тахсарыгар бастакы олук ууруллубута.

**Ыытааччы:** Юрий Гагарины, бу бастакы космоска тахсар киhи сылдьар диэн, оҕо эрдэҕинэ, эппиттэрэ буоллар кини улаханнык соhуйуо суох этэ. Ол курдук кини олоҕо барыта онно бэлэмнэнии курдук эбит. Бастакы космонавт оҕо сааhыттан саҕалаан сиhилии билсиhиэҕиҥ.

**5 оҕо:** Смоленскай уобалас Клушино диэн дэриэбинэтэ улуу Россия уонунан тыhыынча атын дэриэбинэлэриттэн туох да атына суох. Ол эрээри кини биир уратылаах. Манна Сир диэн планета бастакы космонава Юрий Алексеевич Гагарин тэрээбутэ. 80 сыл анараа өттүнээҕи хартыынаны онорон көрөр буоллахха, кып-кыараҕас дэриэбинэ уулуссаларынан бастакы советскай трактордар бирилииллэр, иҥнэри-таҥнары күрүөлэрдээх мас дьиэлэр… Биир маннык дьиэҕэ, болуотунньук идэлээх Алексей Иванович Гагарин иллээх-эйэлээх дьиэ кэргэнэ олорбута. 1934 с. кулун тутар 9 кунугэр Гагариннарга үһүс оҕонон уол оҕо күн сирин көрбүтэ. Кинини Юра диэн ааттаабыттара. Смоленщина кэрэ айылҕалааҕынан аатырар. Гагариннар дьиэлэрин таhыгар үүнүүлээх киэн ходуhалар долгулдьуhаллара, ыраас үрэх сүүрүгүрэрэ, халыҥ тыа күлүктүүрэ. Оҕолор күнү-күннүктээн сииктээх от устун сүүрэллэрэ, араас оонньуулары тэрийэллэрэ, үрэххэ күөгүлээн аралдьыйаллара. Кыhынын сибиэhэй салгыҥҥа хаарынан бырахсыы, сыыртан сырылааhын - оҕо саас дьоллоох тугэннэрэ... Бу дьиэ билигин да баар. Гагарин куоракка мемориальнай музей буолан турар.

**6 оҕо:** 1941 с, балаҕан ыйын 1 кунэ…7 сааhын туолбут Юра, аҕата анаан атыыласпыт буукубаарын, тэтэрээттэрин кыбынан оскуола боруогун атыллаабыта. Таhырдьа сэрии дуораана Москваҕа чугаhаабытын биллэрэрэ. Алтынньы ый 12 күнүгэр фашистар Клушиноҕа киирбиттэрэ. Смоленщина сирэ фашист саппыкытын анныгар киирбитэ. Фашистар олохтоохтортон бэстилиэнэй килиэптэригэр тиийэ суйдаабыттара, дьиэлэриттэн үүртэлээн таhаарбыттара. Гагариннар оҕуруоттарыгар үүтээн хастан кыстаабыттара. Юра биир умнуллубат түгэни наар кэпсиирэ, биирдэ фашист саллаата быраатын Боряны саал былаатыттан өрө ыйаан таhааран мас мутугар ыйаан кэбиспитэ, Юра уhуну толкуйдуу барбакка уолун быыhыы ыстаммытыгар немец саллаата туора садьыйбыта. Боря өлөр хаhыытын түhэрбитигэр үүтээниттэн ойон тахсыбыт ийэлэрэ Анна Тимофеевна уолаттарын быыhаабыта. Боряҕа нэhиилэ тыын киллэрбиттэрэ. Гжатскай оройуон балтараа сыл оккупацияҕа олорбута. Оҕолор төһө кыайалларынан фашистары кытта охсуhаллара: тоһоҕолоох мастары, бытыылка үлтүркэйдэрин айан суолугар түүнүн быраҕаттыыллара. Биир эмит массыына көлөһөтө алдьанан олороллорун көрдөхтөрүнэ, кинилэр саҕа дьоллоох киhи суох буолара. 1943 с. кулун тутар 8 күнүгэр советскай сэриилэр Гжатскай оройуону фашисткай халабырдьыттартан босхолообуттара. Ыhыллыбыт-тоҕуллубут хаhаайыстыбаны чөлүгэр түhэрии саҕаланар. Эстии-быстыы ынырык этэ. Хаhан эрэ сүөhү-ас толору дэриэбинэтигэр 1 ынах, 4 куурусса, 1 бөтүүк хаалбыттар этэ. Ыаллар дьиэлэригэр көһөн киирбиттэрэ. Хаhаайыстыбаҕа биир да көлө суох буолан, дьахталлар бэйэлэрэ сухаларын соhон, ол саас ыhыыларын үмүрүппүттэрэ.

**7 оҕо:** Оскуола үлэлээбитинэн барбыта.Үстүү кылаас бииргэ дьарыктаналлара.Учебник олох суоҕа. «Гарнизоннай сулууспа устааба», «Пехота бойобуой устааба» диэн сэбиэскэй саллааттар хаалларбыт быраабылаларын кинигэлэрин ааҕыы кинигэтэ оностоллоро. Юраҕа ийэтэ Анна Тимофеевна эргэ обуой быстаҕастарыттан тэтэрээт оҥорон биэрбитэ. Ытыллыбыт гильзалары суот туорахтара оностоллоро. Аҕалара Гжатскайга болуотунньугунан үлэҕэ киирбитинэн сибээстээн бары Гжатскайга көспүттэрэ, дьиэлэрин көһөрөн киллэрбиттэрэ. Юра оскуолатыгар саҥа табаарыстардаммыта. Пионердар дьиэлэригэр драм куруhуокка дьарыгын саҕалыыр, духовой оркестрга оонньуурга үөрэнэр. Кинигэ ааҕыытынан умсугуйар. Кинигэ суоҕун кэриэтэ этэ. Ааҕарга баҕалаах уолу физика учуутала Лев Михайлович Беспалов таба көрөн, бэйэтин дьиэтээҕи библиотекатынан туhанарыгар ынырар. 15 саастаах уолчаан аан бастаан манна К.Э.Циолковскай ракеталар тустарынан кинигэтин түбэhэн ааҕар. Ракетанан, космоhынан үлүһүйүүтэ саҕаланар.

**8 оҕо:** 1949 с. ыам ыйыгар Юрий Гжатскай 6 кылаастаах оскуолатын бүтэрэр. Салгыы орто оскуоланы бүтэриэн наhаа баҕарар да, түргэнник үлэhит буолан, дьонугар көмө буолаары ремесленнаай училищеҕа киирэргэ сананар. Сайын сынньанан баран, Москваҕа абаҕатыгар айанныыр. Москва аннынааҕы Люберцы диэн куоракка А.В.Ухтомскай аатынан тыа хаhаайыстыбатын массыыналарын онорор заводка үөрэнээччилэри набордуулларын истэн, бу заводка кэлэр. Бу училищеҕа литейнай отделениеҕа үөрэнэ киирэр.Үөрэххэ наhаа баҕалаах уолу маастардар тута сөбүлүүллэр. Заводка ыстаал хайдах ыhаарылларын көрөн баран, Юрий хайдахтаах курдук үөрбүтүн, дуоhуйбутун, учууталлара кэпсээбиттэрэ кинигэҕэ суруллубут. Үөрэҕэр кыhамньылаах, бэрээдэктээх уолу группатын старостатынан талаллар. Манна Юрий Ленинскэй комсомол кэккэтигэр киирэр. Курсаннар быыс эрэ буллаллар Москваҕа баран күүлэйдээн кэлэллэрэ. 1961 с бэс ыйыгар, Юрий «формовщик-литейщик» диэн идэлээх училищетын бутэрэр. Үөрэҕин салҕыыр баҕата баhыйан, табаарыстарынаан Саратовтааҕы индустриальнай техникумҥа туттарса айанныыллар.

**9 оҕо:** Туйгун сыаналардаах аттестаттаах кэлбит уолаттары үөрэххэ быhа ылаллар. Тута колхозка хомуур үлэтигэр бараллар. Үлэҕэ-хамнаска оҕо эрдэҕиттэн сыстаҕас Юрий практиканы махтал суруктаах түмүктүүр. Сотору кэминэн үөрэхтэрэ саҕаланар. Юрий үөрэҕэр наhаа эппиэтинэстээхтик сыhыаннаhар, иллэҥ кэмигэр спордунан дьарыктанар. Төһө да унуоҕунан намыhаҕын иhин баскетболу сөбүлүүрэ, үөрэнэр сылларыгар техникум баскетболга сүүмэрдэммит хамаандатын капитана этэ. Кинилэр араас таhымнаах күрэхтэhиилэргэ кыайыы өрөгөйүн элбэхтэ билбиттэрэ. Биирдэ уолаттар Саратов устун күүлэйдии сылдьаннар, «Саратов уобалаhынааҕы ДОСААФ аэрокулууба» диэн вывесканы көрөннөр, киирэн ыйыталаспыттара. Манна орто анал үөрэхтээх эрэ буоллахха ылалларын истэннэр, техникумнарын бүтэрдэхтэринэ хайаан да бу кулуупка дьарыктаныахпыт диэн сүбэлэhэллэр. Техникумна үөрэнэр сылларыгар Юра эмиэ Циолковскай үлэлэринэн үлүлүйэр. Физика учуутала Н.И. Москвин көҕүлээhининэн «К.Э.Циолковскай уонна ракетнай двигателлар» диэн дакылаат суруйар. Конференция кыттыылаахтарыттан хайалара да, бу бастакы космоhы баhылыахтаах эдэр киhи турар диэн, биллэн турар санаабаттар даҕаны.

**10 оҕо:** Юрий төрдүс кууруска үөрэнэ сылдьан баҕалаах аэрокулуубугар киирэр. Дипломнай үлэтин кытта тэбис-тэҥҥэ самолет систематын, устройствотын үөрэтэр. Кини дипломнайын темата «Улахан кыамталаах уhаарар сыаҕы тэрийии» диэн этэ. Күнүс библиотекаҕа олорон баран, киэhэ кулуубугар ыксыыра. Аан бастаан парашютунан ыстаныыга тургутуу ыытыллыбыта. Юрий бастакы экзамены этэҥҥэ туораабыта. 1955 с ыам ыйыгар Юрий Гагарин Саратовтааҕы индустриальнай техникуму наар туйгун сыананан бүтэрбитэ. Наар көтүөн эрэ баҕарар. От ыйыгар аан бастакы көтүүтүн оҥорор. Ол кэнниттэн летчик буоларга бигэ сыал туруорунар. Балаҕан ыйыгар аэрокулуубугар бары экзаменнарын «5» сыананан түмүктүүр уонна военкомат направлениятынан Оренбурга айанныыр. Аатырбыт Чкалов аатынан летчиктары бэлэмниир байыаннай авиационнай училищеҕа үөрэххэ киирэр.

**11 оҕо:** Техникаҕа сыстаҕас буолан, үөрэҕэр олох ыарырҕаппатаҕа. Бу үөрэнэ сырыттаҕына космоска бастакы спутник тахсар. Бары советскай дьон курдук Юрий эмиэ советскай наука ситиhиититтэн олус үөрэр. Училищетын 1957с. «лейтенант» званиелаах ситиhиилээхтик бүтэрэр. Хотугу флот истребительнай авиационнай полкатыгар сулууспа саҕаланар. Оттон бу кэмнэргэ, С.П.Королев салайар конструкторскай бюрота биир күн өрөбүлэ суох үлэлиир. Космоска бииртэн биир спутниктар тахсаллар, бастакы хараабыл узеллара, деталлара оноhуллаллар. Бэчээккэ бастакы космическай чинчийиилэр тустарынан киэҥник суруллар. Маны барытын ааҕа-билэ сылдьар Юрий чааhын хамандыырыгар «Космоска көтүүгэ бэлэмниир этэрээккэ үөрэххэ ыытаргытыгар көрдөһөбүн» диэн ис хоhоонноох сайабылыанньа биэрэр. Алтынньы ый 24-гэр Кииннэммит научнай-чинчийэр авиационнай госпитальга космонавт буоларга баҕалаахтары сүүмэрдиир комиссия үлэтин саҕалыыр. Комиссия түмүгү оноруор диэри Юрий чааhыгар төннөр. 1959с кулун тутар 9 күнүгэр Юрий Гагарин 26 сааhын туолар, онтон сарсыныгар космическай көтүүгэ бэлэмнэниигэ ынырыы тутар. Бу сурах төрөөбүт күнүгэр дьоhуннаах бэлэх этэ.

**12 оҕо:** Бэлэмнэнии Москваҕа Ленинградскай шоссеҕа «Аэропорт» метро станциятын оройуонугар хас да объегынан ыытыллара. Юрийы кытта тэннэ Беляев, Быковский, Волынов, Горбатко, Комаров, Леонов, Николаев, Попович, Титов, Хрунов, Шонин үөрэммиттэрэ. Бу бастакы космонавтар этэрээттэрэ этэ. Бэс ыйын 18 күнүгэр космонавтар Кылаабынай Конструктордыын С.П.Королевтыын көрсүбүттэрэ. Учуонай сир таhынааҕы орбитаҕа сотору кэминэн киhи тахсыахтааҕын, космическай чинчийиилэр тустарынан эдэр дьонно кэпсээбитэ. Онтон I «Восток» хараабылы кытта билсиhии тэриллибитэ.

**Ыытааччы:** Космонавтары бэлэмниир, ааттыын Звезднай диэн городок туhунан кэпсиир тоҕоостоох. Бэс чагда быыhыгар турар хас да объектарга космонавтары бэлэмнииллэрэ. Анал лабораторияларга космическай хараабыл, орбитальнай станциялар учебнай-дьарыктанар макеттарга, орбита таhыгар көтүүгэ бэлэмниир араас тренажердарга бэлэмнэнэллэрэ. Невесомоhы майгылатар гидробассейҥҥа, центрифугаҕа, планетарийга, спортивнай кииҥҥэ, медицинскай лабораторияларга күннэтэ дьарыктар ыытыллаллара. Урутаан кэпсээтэххэ, Звезднайга 1968 с Гагарин аата иҥэриллибитэ. Бүгүн Звезднай бэйэтэ улахан оройуон. Манна Ю.Гагаринна памятник, Комаров аатынан орто оскуола, космонавтарга аналлаах музей бааллар. Звезднайга олорон Юрий Гагарин партия кэккэтигэр киирбитэ. Бүгүн Звезднай-международнай академия. Манна Чехословакия, Польша, ГДР, Болгария, Венгрия, Вьетнам, Куба, Монголия, Румыния, Франция, Индия космонавтара бэлэмнэммиттэрэ.

**1 оҕо:** Киhи космоска тахсарыгар бэлэмнэнии салҕанар. 1960с атырдьах ыйын 19 күнүгэр Советскай Союзка иккис хараабыл-спутник көтөр. Хараабыл бортугар Белка уонна Стрелка диэн ыттар, маҥан кутуйахтар, үүнээйилэр, үөннэр-көйүүрдэр бааллара. Көтүү бу сырыыга табыллан, бары биологическай пассажирдар тыыннаах эргиллэннэр, ситиhиигэ эрэл өссө улаатар, Звзезднайга бэлэмнэнии өссө күүһүрэр. Күһүнүн «невесомоска» көтүү саҕаланар. Аналлаах ТУ-104 самолетка бу көтүүлэр ыытыллаллар. Тэбис тэҥҥэ парашютунан ыстаныыга бэлэмнэнэллэр. Юрий биир бастакынан «Парашютунан ыстаныыга бэлэмниир инструктор» аатын ылар. 1961 сыл үүнэр. Юрий табаарыстарын кытта анал космическай программанан экзаменнары туттаран саҕалыыр. Тохсунньу ый бүтүүтүгэр 6 бастакы курсаннар летчик-космонавт диэн ааты сүгэллэр. Олор истэригэр Юрий Гагарин ааттанар.

**2 оҕо:** Космоска тахсыы күнтэн-күн чугаhыыр. «Ким аан бастакынан көтүөҕэй?» диэн боппуруос космонавтары долгутар. Ол эрээри табаарыстара бары Юрийга эйиигин талыахтара дииллэр. Бэлэмнэнии кэмигэр кини барыларыттан ордугун билэр буоллахтара дии. Юрий табаарыстарын эрэллэриттэн наhаа үөрэр, долгуйар. Кулун тутар 24 күнүгэр космонавтар аан бастаан Байконурга сылдьаллар.

**3 оҕо:** Байконур туhунан сиhилии билсиэҕиҥ. Партия уонна правительство 1955 с-ҕы уурааҕынан, космодром тутуллар миэстэтинэн Казахстаҥҥа Аральскай муора илин өттүгэр нэлэhийэн сытар кураанах истиэп талыллыбыта. Өссө учуонайдар сабаҕалааhыннарынан, экватор чугаhыгар сытар истиэптэн ракета көттөҕүнэ, түргэнэ улаатыахтаах этэ. Космодром икки зоналаах, биир техническэй, биир олорор. Техническай зонаҕа ракетаны көтүтүүгэ бэлэмнээhин уонна көтүтүү ыытыллар. Манна заводтартан кэлбит ракета чаастарын холботолууллар, бэрэбиэркэлииллэр, онтон стартыыр комплекска илдьэллэр. Манна ракета-носителлэри оттугунан заправкалыыллар, көтүүгэ бэлэмнииллэр, онтон көтүтэллэр. Олорор зонаҕа ракетно-космическай техниканы бэрэбиэркэлиир үлэhиттэр дьиэ кэргэттэринээн олороллор. Арыый кытыы космонавтары бэлэмниир киин филиала баар: хас да спортивнай площадкалар улахан элбэх үүнээйилээх парк. Манна космонавтар кэлэн көтүү иннинэ олороллор уонна көтүү кэнниттэн реабилитацияланаллар. Монтажтыыр корпуска космонавтар космическай хараабылы кытта билсиhэллэр, скафандрыгар тиийэ барыта сөп түбэhиэхтээх. Бары мээрэйдээhини барытын ааhаллар. Көтүү иннинээҕи комплекска «Союз» хараабыл макета баар, манна космонавтар орбитальнай станцияны кытта стыковкаҕа, ориентацияҕа дьарыктаналлар. Космическай хараабылы көтүтүүгэ бэлэмнииргэ наhаа элбэх киhи үлэлиир. Ол иhин Байконурга бэйэтигэр оскуола, оҕо сада, балыыhа, маҕаhыыннар, бары социальнай обьектар бааллар.

Традиция курдук, хас космонавт космоска тахсан баран, төннөн кэллэ да карагач диэн мас олордор. Билигин ол - улахан аллея.

**4 оҕо:** 1961 с. муус устар ый 8 күнүгэр Государственнай комиссия мунньаҕар аан бастакы космоска тахсар киhи аата бигэргэтиллэр: Юрий Алексеевич Гагарин уонна дублера Герман Степанович Титов. Көтүү күнэ муус устар 12 күнэ диэн быhаарыллар. Кинилэри тута Байконурга аҕалаллар. Муус устар 11 күнүгэр киэhэ 10 ч утуйаллар. Бары өттүнэн бэлэми ааспыт космонавтар долгуйбакка утуйаллар. Онтон кылаабынай конструктор Королев ол түүн олох кыайан утуйбат. Сарсыарда 5.30 ч врач киирэн уhугуннарбытыгар эрэ, космонавтар тураллар. Зарядка. Сарсыардааҥы аhылык. Королев киирэн бүтэhик сүбэлэри биэрэр. Автобус космонавтары стартыыр площадкаҕа илдьэр. 6ч50м. Юрий Гагарин көтүү иннинэ эппит тыллара: «…Мин олоҕум – биир кылгас түгэн курдук. Ол эрээри барыта бүгүҥҥү саамай эппиэтинэстээх күҥҥэ бэлэмнэнии эбит».

**5 оҕо:** Аналлаах лиибинэн космонавт хараабылга тахсар. Хараабыл площадкатыгар кыратык тохтуур, икки илиитин өрө уунар. Онтон хараабыл иhигэр дьылыс гынар. Сири кытта «Кедр» диэн позывнойунан сибээстэhиэхтээҕэ. 30 мүнүүтэлээх көтүүгэ бэлэмнэнии биллэриллэр. Бу кэмҥэ Герман Титов скафандрын устар уонна кэтиир пууҥҥа барар. 8 ч 45 м Н.П.Каманин Гагаринтан шлема герметизацияламмытын ыйытар. Гагарин туруга үчүгэйин, көтүүгэ бэлэмин дакылааттыыр. Королев саамай бүтэhик сүбэлэрин биэрэр. 9 ч 07мүн, Гагарин: «Начинаю обратный отсчет: три, два, один, пуск! Поехали!». Ити курдук оруобуна 50 сыл анараа өттүгэр, 1961 с муус устар 12 күнүгэр, Юрий Гагарин космос куйаарыгар көппүтэ. Бу күн аан дойду олоҕун тосту уларыппыт, атын таhымна таhаарбыт күнүнэн киhи-аймах историятыгар киирбитэ.

**6 оҕо:** Юрий Гагарин 1ч 48 м иhигэр «Восток-1» хараабылынан сири эргийэн кэлбитэ. Кини ракетаҕа киирэригэр старшай лейтенант, космоска тахсан баран – капитан, сиргэ майор буолан түспүтэ. Кини сиргэ түһүүтүн бүтүн Сэбиэскэй Ийэ дойду барыта айхаллаан көрсүбүтэ. Хомойуох иhин, кини 1968с кулун тутар 27 күнүгэр, эрчиллэр көтүү кэмигэр, самолет саахалыгар өлөн, Москваҕа Кыhыл болуоссакка көмүллүбүтэ. Ю.А.Гагарин сырдык аата Монино куоракка Кыhыл Знамялаах Байыаннай уокурукка инэриллибитэ. Дойдута Гжатскай куорат Гагарин диэн уларытыллан ааттаммыта. ССРС Наукаларын Академиятын научнай-чинчийэр хараабыла эмиэ кини аатын сүкпүтэ.

**7 оҕо:** Салгын муҥура биллибэт куйаарыгар тахсыбыт иккис космонавынан Алтайскай кыраай Үөhээ-Жилино сэлиэнньэтиттэн сылдьар Герман Степанович Титов буолар. (Гагарин дублера) 1961 с атырдьах ыйын 6-7 күннэригэр «Восток-2» хараабылынан 25 ч 11 мун устата Сири 17 төгүл эргийэн, 703143 километры көппутэ. Бу көтүү киhи космоска суукканан сылдьан, ыйааhынын сүтэрэр туругар киирдэҕинэ организма уонна бэйэтин үлэлиир дьоҕура хайдах буолуохтааҕын сыаналыыр кыаҕы биэрбитэ.

**8 оҕо:** Үһүс космонавынан Чувашия республикатын Шоршелы дэриэбинэтигэр төрөөбут Андриан Григорьевич Николаев буолар. Кини бастаан 1962 с атырдьах ыйын 11-15 күннэригэр «Восток-3» хараабылынан көппутэ. Бу түбэлтэ космоhы баhылааhын историятыгар аан бастаан бөлөҕүнэн, элбэх сууккалаах көтүү быhыытынан сыаналанар. Николаевы кытта биир кэмнэ П.Р.Попович салайар «Восток-4» хараабыла көппүтэ. А.Г.Николаев космоска 2 төгүллээн көппүтэ.

**9 оҕо:** Валерий Федорович Быковскай – 1934 с Москва уобалаhын Павловскай Посад куоратыгар төрөөбүтэ. Космоска бастакы көтүүтүн 1963 с бэс ыйын 14-19 күннэригэр «Восток-5» хараабылынан оҥорбута. Көтүү В.В. Терешкова салайар «Восток-6» хараабылын кытта бииргэ барбыта. Быковскай космоска 3 төгүллээн тахсыбыта. Сири 81 төгүл эргийэ көппүт, 3 мөл 300 тыh биэрэстэни халлаан куйаарыгар хараабылынан тахсан түспүт космос Геройа В.Ф. Быковскай 1965 с. Саха сирин ыччатын III фестивалыгар ыалдьыттаабыта. Кинини куорат научнай тэрилтэлэригэр, университетка, Мэнэ-Ханалас Хаптаҕайыгар ыhыахха, алмаастаах Мирнэйгэ күүлэйдэппиттэрэ.

**10 оҕо:** 1965 с аhаҕас космоска бастаан тахсыбыт космонавынан Алексей Архипович Леонов буолар. Кини 1934 с Кемеровскай уобалас Листвянка дэриэбинэтигэр төрөөбүтэ. Алексей Архипович аан дойдуга бастакынан космоска көтүү бириэмэтигэр хараабыл кабинатыттан аhаҕас куйаарга тахсан наукаҕа сыаналаах чинчийиилэри онорбута. Леонов космоска иккис көтүүтүн 1975 с от ыйын 15-21 күннэригэр «Союз-19» хараабылынан тахсыбыта. Бу көтүү Америка «Аполлон» хараабылын кытта бииргэ көтүү этэ.

**11 оҕо:** Ол эрээри космоска көтөн, халлаан куйаарын чинчийии барыта табыллан испит буолбатах. ССРС космонавт-летчига, полковник В.М.Комаров 1967 с муус устар 23-24 күннэригэр «Союз-1» космическай хараабылынан куйаарга тахсан, бэлиэтэммит научнай чинчийиилэри ыытан баран, Сиргэ төннүүтүгэр хараабыл олус түргэнник намтааhынын түмүгэр саахалга өлбутэ. Эмиэ ити курдук 1971 с. бэс ыйын 6-30 күннэригэр Добровольскай командирдаах инженер чинчийээччилэр Волков, Пацаев экипажтара «Союз 11» хараабылынан уонна «Салют» орбитальнай станциянан уустук техническай, медико-биологическай уонна астрофизическай чинчийиилэри ыытан бараннар сиргэ төннүүлэригэр хомолтолоохтук өлөн тураллар.

**12 оҕо:** Аан бастаан космоска көппут дьахтар-Валентина Владимировна Терешкова. Кини үөhэ кэпсээбиппит курдук, «Восток-6» хараабылынан Андриан Николаевтыын бииргэ көппүттэрэ. Иккис дьахтар-космонавт Светлана Евгеньевна Савицкая буолар. Советскай Союзка 58 космонавт-летчик баара. Кинилэр буолаллар космос куйаарын хотойдоро. Бүгүн космонавтика эйгэтигэр үгүс уларыйыы таҕыста. Бэлэмнэнэр усулуобуйа, таҥас-сап, техника барыта саҥа буолла, ол эрээри космоhы баhылаан күннээҕи олохпутугар туттуохпут билигин да ыраах.

**Ыытааччы:** Барыгытын Москва устун экскурсияҕа ынырабыт (фотослайды).

**Ыытааччы:** Оҕолоор, Уус-Алдан Дүпсүнүгэр энтузиаст-учуутал Жирков тэрийбит космонавтика музейа баар. Соторутааҕыта ыаллыы сытар Төҥүлү орто оскуолатын 7 кылааhын үөрэнээччилэрэ бу музейга баран элбэҕи билэн-көрөн кэлбиттэр (видеосюжет).

**Ыытааччы:** Ыраах сытар Саха сирин оҕолоро эмиэ аан бастаан киhи космоска тахсыбытыгар сөҕүү-махтайыы бөҕө буоллахтара дии. Биир оннук оҕо - Балыктаах орто оскуолатын үөрэнээччитэ Миша Дьячковскай этэ. Учууталбыт Анна Филаретовна кэпсээнин истиэххэйин (А.Ф., баhыыба).

**Ыытааччы:** Биhиги бөһүөлэкпитигэр Гагарин аатынан мэтээллээх киhи олорор эбит. Кини Горькай аатынан, «Мэҥэ» совхозтар чулуу үлэhиттэрэ, аатырбыт оҕуруотчут Владимир Алексеевич Цыпандин. Бүгүн Владимир Алексеевич - биhиги кылааспыт чааhын күндү ыалдьыта. Баhаалыста, В.А, хаhан, ханна, туох иhин бу мэтээли биэрбиттэрэй? Сиhилии кэпсээ эрэ (В.А., баhыыба).

**Ыытааччы:** Кылааспыт чааhын түмүктүүр тылын учууталбыт Светлана Антоновнаттан көрдөһүөҕүн.